钦定古今图书集成/明伦汇编/氏族典/第341卷 > 刘谨
## 钦定古今图书集成/明伦汇编/氏族典/第341卷 > 刘谨

按《名山藏本行记》：谨，山阴人。洪武中，父谪戍云南，伯
兄又以督运死。谨方六岁，问家人曰：“云南何方？”家人
告其向，辄朝夕西南遥拜。年十四，矍然曰：“云南虽号
万里，天下有无父之子哉！”治装往寻，时滇夷初服，道
路梗塞，众劝勿行，不能尼也。历六月，至其处，遇父逆
旅舍，相持号恸，行道伤悲。俄父患疯痹，即欲以身代
戍。而《国法》“丁壮十六岁以上，又嫡长男始得代。”于是
复归，携其伯兄子往。而伯兄子孱弱未能自立，又复
归，悉鬻其家赀往，盖三返云南，始得归父。父归，家徒
四壁，力供菽水，晨昏极其欢孝。其后子孙科第相继，
人称天道。